ΓΡΑΠΤΗ ΕΡΩΤΗΣΗ E-3149/96 υποβολή: Fernando Fernαndez Martνn (PPE) προς την Επιτροπή (22 Νοεμβρίου 1996)

Θέμα: Η γυναίκα στις αναπτυσσόμενες χώρες

Στο πλαίσιο των συμφωνιών που συνήφθησαν κατά την 4η Παγκόσμια Διάσκεψη για τις Γυναίκες και σύμφωνα με τις κατευθυντήριες γραμμές της Επιτροπής, το Συμβούλιο έχει αναλάβει τη δέσμευση να θέσει ως προτεραιότητα τη συμμετοχή των γυναικών στην ανάπτυξη.

Ένα ψήφισμα του Συμβουλίου προσδιορίζει τις γενικές γραμμές που, στο μέλλον, θα πρέπει να διέπουν τη συνεργασία για την ανάπτυξη, στις οποίες περιλαμβάνεται το ζήτημα της ισότητας των φύλων, τόσο σε επίπεδο Ένωσης και κρατών μελών, όσο και στο επίπεδο της πολιτικής ενίσχυσης για την ανάπτυξη.

Ποιά μέτρα έχει λάβει η Επιτροπή προκειμένου να εφαρμόσει τα συμπεράσματα της 4ης Παγκόσμιας Διάσκεψης του Πεκίνου για τις Γυναίκες, καθώς και το ψήφισμα της 20ης Δεκεμβρίου 1995 του Συμβουλίου Ανάπτυξης που αφορούσε την ανάπτυξη και την ισότητα των φύλων στις αναπτυσσόμενες χώρες;

Κοινή απάντηση του κ. Marνn εξ ονόματος της Επιτροπής στις γραπτές ερωτήσεις E-3149/96, E-3150/96 και E-3151/96 (9 Ιανουαρίου 1997)

Το ψήφισμα του Συμβουλίου της 20ης Δεκεμβρίου 1995 για τη συμπερίληψη θεμάτων που αφορούν το φύλο στη συνεργασία για την ανάπτυξη εκφράζει, στον τομέα της αναπτυξιακής συνεργασίας, τις πολιτικές υποχρεώσεις που αναλήφθηκαν στη διάσκεψη του Beijing. Στις δράσεις που αναλαμβάνει τώρα η Επιτροπή για να εκπληρώσει αυτές τις υποχρεώσεις περιλαμβάνονται:

- κατάρτιση και ευαισθητοποίηση του προσωπικού σε θέματα φύλου 7

- παροχή τεχνικής καθοδήγησης και εμπειρογνωμοσύνης στην ενσωμάτωση των θεμάτων που αφορούν το φύλο για να καλυφθεί η οικονομική και τεχνική συνεργασία της Επιτροπής στο επίπεδο των σχεδίων, προγραμμάτων, πολιτικών και στρατηγικών 7

- επιρροή στις εσωτερικές διαδικασίες της Επιτροπής ώστε να εξασφαλιστεί η ενσωμάτωση των θεμάτων που αφορούν το φύλο σε όλα τα στάδια του σχεδιασμού των προγραμμάτων, της εφαρμογής και της αξιολόγησης. Αυτό, ιδίως, συνεπάγεται παρακολούθηση και καθοδήγηση για τη χρησιμοποίηση του επονομαζόμενου τύπου εκτίμησης του αντίκτυπου όσον αφορά το φύλο, που είναι υποχρεωτικός για όλα τα σχέδια που παρουσιάζονται στις επιτροπές για τις αναπτυσσόμενες χώρες και για τη Λατινική Αμερική, την Ασία και τις μη μέλη χώρες της Μεσογείου.

Όπως ζητείται στο ψήφισμα του Συμβουλίου, και ύστερα από διαβουλεύσεις με εμπειρογνώμονες σε θέματα φύλου και ανάπτυξης από την Κοινότητα και τα κράτη μέλη, η Επιτροπή βρίσκεται στη διαδικασία του σχεδιασμού ακριβών προτάσεων για κοινά κριτήρια και δείκτες όσον αφορά τις εκθέσεις για την εφαρμογή της απόφασης (άρθρο 17). Το κονδύλι Β7-611 του προϋπολογισμού (προηγουμένως Β7-5051 - τρέχων ετήσιος προϋπολογισμός 3 εκατ. ECU) αποβλέπει στο να παίξει καταλυτικό ρόλο εντός της Επιτροπής και να συμβάλει στην ευρύτερη χρησιμοποίηση των παραδοσιακών κεφαλαίων για μία ευαισθητοποιημένη σε θέματα φύλου αναπτυξιακή συνεργασία.

Το Συμβούλιο θα επανεξετάσει την πρόοδο που σημείωσαν η Κοινότητα και τα κράτη μέλη στο δεύτερο ήμισυ του 1997.

Η Επιτροπή αποστέλλει απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου γενικές λεπτομέρειες σχετικά με τα προγράμματα για τις γυναίκες στις αναπτυσσόμενες που έχει χρηματοδοτήσει μέχρι τώρα.

Η Επιτροπή δεν περιορίζεται στη χρηματοδότηση συγκεκριμένων δράσεων για γυναίκες, εφόσον η πείρα έχει δείξει ότι αυτές οι δράσεις μπορούν να έχουν μόνο περιορισμένο αντίκτυπο μακροπρόθεσμα. Οι περισσότερες δραστηριότητες υπέρ των γυναικών, κατά συνέπεια, χρηματοδοτούνται στο πλαίσιο των κύριων κονδυλίων του προϋπολογισμού για τη συνεργασία στην ανάπτυξη, με τη μορφή ολοκληρωμένων προγραμμάτων που απευθύνονται τόσο στις γυναίκες όσο και στους άνδρες, αλλά με ειδική προσοχή στις ανάγκες των γυναικών. Επιπλέον, ένας αριθμός ευρείας κλίμακας προγραμμάτων θετικής δράσης ειδικά για τις γυναίκες χρηματοδοτείται επίσης από αυτά τα παραδοσιακά κονδύλια του προϋπολογισμού. Εξάλλου, υπάρχουν κονδύλια του προϋπολογισμού για δράσεις μη κυβερνητικών οργανώσεων (ΜΚΟ) και για ειδικές φροντίδες, όπως το περιβάλλον, ή σε σχέση με συγκεκριμένες χώρες ή περιοχές. Αυτά τα κονδύλια του προϋπολογισμού χρηματοδοτούν επίσης δράσεις υπέρ των γυναικών, είτε με τη μορφή ολοκληρωμένων προγραμμάτων, ή θετικών δράσεων για τις γυναίκες, ή με συνδυασμό και των δύο.